b"\n_START_ARTICLE_\nDreaming of You (album)\n_START_SECTION_\nProdukcija in izdelava\n_START_PARAGRAPH_\nPotem, ko je podpisal pogodbo z zalo\xc5\xbebo EMI Latin Records, je Jose Behar, biv\xc5\xa1i vodja zalo\xc5\xbebe Sony Music Latin, \xc5\xbeelel leta 1989 podpisati pogodbo za ve\xc4\x8dji glasbeni album s Seleno, kar si je Selena \xc5\xbeelela \xc5\xbee ve\xc4\x8d let. Selena je za vodje zalo\xc5\xbebe EMI Records posnela pesmi\xc2\xa0\xc2\xbbOnly Love\xc2\xab\xc2\xa0in\xc2\xa0\xc2\xbbWhere Did the Feeling Go?\xc2\xab. Jose Behar je kasneje preklical ponudbo za to, da bi posnela album, saj naj bi Selena zato, da bi prodala ve\xc4\x8d izvodov albuma, potrebovala ve\xc4\x8d obo\xc5\xbeevalcev. Leta 1993, ko je Selena prejela grammyja v kategoriji za \xc2\xbbnajbolj\xc5\xa1i mehi\xc5\xa1ko-ameri\xc5\xa1ki album\xc2\xab\xc2\xa0za album Selena Live!, je Selena podpisala pogodbo z zalo\xc5\xbebo SBK Records in tako pri\xc4\x8dela s snemanjem svojega prvega albuma z ve\xc4\x8d pesmimi v angle\xc5\xa1\xc4\x8dini. Cilj ve\xc4\x8djega glasbenega albuma pri zalo\xc5\xbebi EMI Latin Records je bil, da bi Selena dosegla ve\xc4\x8d na trgu s \xc5\xa1panskimi pesmimi, \xc5\xbeeleli pa so tudi, da bi Selena v Zdru\xc5\xbeenih dr\xc5\xbeavah Amerike zaslovela kot samostojna pop glasbenica. Med svojimi intervjuji je Selena povedala, da bo album iz\xc5\xa1el v letu 1994. Seleno je veliko obo\xc5\xbeevalcev v intervjujih povpra\xc5\xa1alo po natan\xc4\x8dnem datumu izida albuma in potem, ko je izdala album Amor Prohibido, je Selena povedala, da je album z najve\xc4\x8d angle\xc5\xa1kimi pesmimi \xc5\xa1e vedno v izdelavi._NEWLINE_Med premorom za kosilo leta 1994 je Selena za\xc4\x8dela jokati zaradi pritiska novinarjev glede njenega glasbenega albuma, ki nastaja v sodelovanju z Joseom Beharjem. Selena je v mnogih intervjujih povedala, da album bo iz\xc5\xa1el, nato pa se je utapljala v solzah, ko je trdila, da nima posnete niti ene pesmi za ta album. Izjavo besnega Joseja Beharja, v kateri je povedal, da ima Selena prav, so posredovali EMI Records. Trdil je, da bo Selena s svojo glasbeno skupino Los Dinos \xc2\xbbod\xc5\xa1la\xc2\xab\xc2\xa0in si poiskala novo zalo\xc5\xbebo, ki bo bila pripravljena posneti glasbeni album z angle\xc5\xa1kimi pesmimi za Seleno, \xc4\x8desar pa si zalo\xc5\xbeba EMI Records ni \xc5\xbeelela. Pozno leta 1994 je Selena za\xc4\x8dela s snemanjem prve pesmi za album,\xc2\xa0\xc2\xbbI Could Fall in Love\xc2\xab. Selena je za\xc4\x8dela sodelovati z razli\xc4\x8dnimi pop glasbenimi producenti, nekateri so bili za svoja dela celo nagrajeni z grammyjem. Pred snemanjem je Selenina sestra Suzette Quintanilla dejala, da je Selena zelo dolgo premi\xc5\xa1ljevala, \xc4\x8de pesem zares predstavlja vse, okoli \xc4\x8desar se vrti ona sama. Snemalna sesija za album je trajala med letoma 1994 in 1995 v mnogih snemalnih studijih, vklju\xc4\x8dno s snemalnim studijem njenega o\xc4\x8deta, Q-Productions v Corpus Christiju, Teksas, snemalnim studijem The Bennett House v Franklinu, Tennessee, snemalnim studijem Bananaboat Studio v Burbanku, Kalifornija, snemalnim studijem Oakshire Recorders v Los Angelesu, Kalifornija, snemalnim studijem Conway Studios v Hollywoodu, Kalifornija, snemalnim studijem Clinton Studios v Clintonu, New York in snemalnim studijem Levosia Entertainment v Los Angelesu, Kalifornija, nekatere pesmi pa so posneli v severnem Hollywoodu, Kalifornija. Producenti in tekstopisci so vklju\xc4\x8devali tdui glasbenike, kot so Keith Thomas, Trey Lorenz, ki je tudi govornik za zalo\xc5\xbebo Epic Records, Mark Goldenberg, Kit Hain, Guy Roche, Donna Delorey, Diane Warren, Rhett Lawrence, David Byrne, govornik za zalo\xc5\xbebo Luaka Bop Inc., Frane Golde, Tom Snow, Full Force, Brian \xc2\xbbRed\xc2\xab\xc2\xa0Moore, A.B. Quintanilla III, Barrio Boyzz, K.C. Porter, Felipe Bernmejo, Jose Hernandez, Felipe Valdes Leal in, za japonsko izdajo albuma, Rokusuke Ei in Hachidai Nakamura. Pred snemalno sesijo albuma Selenini dru\xc5\xbeini ni bilo dovoljeno producirati pesmi iz albuma, zaradi \xc4\x8desar je bila Selena \xc5\xa1e pod ve\xc4\x8djim pritiskom glede tega, kdo bo govoril o njenih \xc4\x8dustvih in o odlo\xc4\x8ditvah, ki jih je sprejela. Album Dreaming of You je bil prvi Selenin glasbeni album, ki ga je producirala tudi njena dru\xc5\xbeina._NEWLINE_Posnetki iz tega albuma so nekoliko druga\xc4\x8dni od njenih drugih pesmi. Pesmi, ki so iz\xc5\xa1le iz albuma, so bile v glavnem pop pesmi o ljubezni. Selena je za Davida Byrnea napisala gospelsko pesem\xc2\xa0\xc2\xbbGod's Child (Baila Conmigo)\xc2\xab, za katero je tudi snemala, njeni vokali pa so bili kasneje uporabljeni v pesmi, ki jo je David Byrne posnel v snemalnem studiju v Cliftonu, New York. Ko je za singl izbrala pesem\xc2\xa0\xc2\xbbDreaming of You\xc2\xab, sta ji Selenin mo\xc5\xbe Chris P\xc3\xa9rez in njen brat, A.B. Quintanilla III, ki je produciral njeno glasbo, povedala, da jima pesem ni v\xc5\xa1e\xc4\x8d, vendar je Selena kljub temu pesem izbrala kot \xc4\x8detrti singl iz albuma. A.B. Quintanilla III je dejal, da od Selenine smrti dalje razume, zakaj je izbrala prav to pesem. Chris P\xc3\xa9rez je povedal, da jo je nazadnje vzljubil. Keith Thomas je dejal, da so se vsaki\xc4\x8d, ko je Selena pri\xc5\xa1la v snemalni studio, vse o\xc4\x8di usmerile v njeno energijo in \xc5\xbeeljo po uspehu, s katero je nasmejala vse. Keith Thomas je dejal tudi, da pevka ni imela nobenega ega. Selena je posnela \xc5\xa1tiri pesmi 20. januarja 1995, ve\xc4\x8dino pesmi pa je posnela \xc5\xbee pozno leta 1994. Selena nikoli ni posnela pesmi \xc2\xbbOh No (I'll Never Fall in Love Again)\xc2\xab, vendar je razkrila na\xc4\x8drte zanjo v manj\xc5\xa1em intervjuju v \xc5\xa1panski televizijski oddaji. Pesem \xc2\xbbOh No\xc2\xab\xc2\xa0je kasneje posnela glasbena skupina njenega brata, Kumbia Kings, in sicer za njihov album, Amor, Familia Y Respeto, izdan 23. marca leta 1999. Skladatelj Keith Thomas je sestavil pesem \xc2\xbbI Could Fall In Love\xc2\xab, ki pa ni bila nikoli dokon\xc4\x8dana, vendar so jo nameravali izdati kot drugi singl iz albuma, druge na\xc4\x8drte za pesem pa je Keith Thomas razkril, ko se je pojavil v A&E-jevi oddaji o Seleninem \xc5\xbeivljenju in smrti, Biography.\n_START_SECTION_\nGlasbeni stil in besedila\n_START_PARAGRAPH_\nKo je Selena podpisala pogodbo z zalo\xc5\xbebama EMI Records in EMI Latin, so predstavniki le-teh zalo\xc5\xbeb \xc5\xbeeleli, da ne bi ve\xc4\x8d prepevala tejanske in latino-pop glasbe, temve\xc4\x8d ve\xc4\x8d popa in R&B-ja. V knji\xc5\xbeici, prilo\xc5\xbeeni zraven albuma, pi\xc5\xa1e tudi, da je Selena v albumu prikazala nagonsko sposobnost, pri kateri gre za strast in razpolo\xc5\xbeenje na razli\xc4\x8dne na\xc4\x8dine in podala primer prve polovice albuma, ki je \xc2\xbbzasen\xc4\x8dil Seleno samo, saj je bil odet v zapeljive mezzo zvoke ter po\xc4\x8dasne izpovedi, kot so 'I Could Fall in Love', 'Missing My Baby' in naslovna pesem.\xc2\xab Selena je na pesmi \xc2\xbbI Could Fall in Love\xc2\xab\xc2\xa0eksperimentirala z ne\xc5\xbenim rockom, popom in R&B-jem, podobno pa je naredila tudi s pesmijo\xc2\xa0\xc2\xbbCaptive Heart\xc2\xab, samo, da je pri njej uporabila hitrej\xc5\xa1i rock in dodala dolo\xc4\x8dene elemente electropop glasbe. Pesem \xc2\xbbI Could Fall in Love\xc2\xab\xc2\xa0govori o Seleni in njenem prijateljskem razmerju z nekim mo\xc5\xa1kim, ki pa ne ve, da se je zaljubila vanj. Trudi se, da bi sledila svojemu srcu in ga prepri\xc4\x8dala v partnersko zvezo, vendar se spra\xc5\xa1uje, \xc4\x8de bo lahko tudi on ljubil njo, zaradi \xc4\x8desar se nazadnje odlo\xc4\x8di, da mu ne bo povedala, da je zaljubljena vanj. Pesem \xc2\xbbCaptive Heart\xc2\xab\xc2\xa0govori o \xc5\xbeenski [Seleni], ki jo je o\xc4\x8daral in za\xc4\x8del kontrolirati njen partner, in ki je v resni zvezi z njim, vendar se \xc5\xbeeli znebiti svojih \xc4\x8dustev._NEWLINE_Pri ustvarjanju pesmi\xc2\xa0\xc2\xbbI'm Getting Used to You\xc2\xab\xc2\xa0je Selena eksperimentirala z razli\xc4\x8dnimi podzvrstmi popa, govori pa o razmerju, na katerega protagonistka pesmi ni navajena, vendar je prepri\xc4\x8dana, da to osebo potrebuje v svojem \xc5\xbeivljenju. Pesem govori tudi o partnerju, ki se je premislil glede ljubezni in o tem, kako protagonistka spozna, kaj njen partner vidi na njej. David Byrne je najprej posnel lastne vokale za pesem\xc2\xa0\xc2\xbbGod's Child (Baila Conmigo)\xc2\xab\xc2\xa0v New Yorku, kasneje pa je projekt dokon\xc4\x8dala Selena, saj je posnela svoj \xc5\xa1panski prevod pesmi v Teksasu. David Byrne trdi, da pesem govori o \xc2\xbbdveh mladih transvestitih\xc2\xab, ki sta neko\xc4\x8d \xc5\xbeivela v New Yorkju. Pri pesmi je uporabljen gospelski pop, preden Selena za\xc4\x8dne peti pa je tudi veliko poudarka na bobnih. Pri pesmi\xc2\xa0\xc2\xbbDreaming of You\xc2\xab\xc2\xa0je Selena uporabila pop in R&B glasbene zvrsti. Pesem govori o dekletu, ki je pono\xc4\x8di samo, medtem ko \xc5\xbee vsi spijo, razmi\xc5\xa1lja o svojem partnerju in njunem razmerju. Pesem postane bolj \xc4\x8dustvena, ko se dekle za\xc4\x8dne po\xc4\x8dutiti zapu\xc5\xa1\xc4\x8deno in se spra\xc5\xa1uje, \xc4\x8de njen partner ve, da razmi\xc5\xa1lja o njem, pravi pa tudi, da ima, ko jo pogleda globoko v o\xc4\x8di, ob\xc4\x8dutek, da mu je vseeno zanjo. Dekle se nazadnje odlo\xc4\x8di, da bo kljub temu \xc5\xa1e naprej neskon\xc4\x8dno dolgo sanjalo o njem._NEWLINE_Originalno bi moral album vsebovati ve\xc4\x8d pesmi v angle\xc5\xa1\xc4\x8dini, ki bi jih morali posneti v jutranjih urah 31. marca 1995. V \xc4\x8dasu, ko bi morala Selena priti v snemalni studio svojega o\xc4\x8deta in s svojim bratom posneti pesem \xc2\xbbOh No (I'll Never Fall in Love Again)\xc2\xab, je pevko nepri\xc4\x8dakovano ustrelila njena najbolj\xc5\xa1a prijateljica in uslu\xc5\xbebenka v njenih butikih, Yolanda Saldivar. Izdelovanje albuma so za\xc4\x8dasno prekinili, dokler se ni ob reakciji na Selenino smrt zalo\xc5\xbeba EMI Records odlo\xc4\x8dila, da bodo album dokon\xc4\x8dali in ga nazadnje tudi izdali, medtem pa je zalo\xc5\xbeba \xc5\xbee ponovno izdala Selenine najslavnej\xc5\xa1e projekte, za katere so v glavnem posneli dance in reggae remikse.\n_START_SECTION_\nFotografije\n_START_PARAGRAPH_\nZa album niso posneli nobenih fotografij, saj je Selena umrla, ko je bil album \xc5\xa1e v izdelavi. Zalo\xc5\xbebi EMI Records in EMI Latin sta izbrali fotografijo pevke, ki jo je Maurice Rinaldi posnel leta 1994, in sicer za njen album z uspe\xc5\xa1nicami, 12 Super Exitos. Umetni\xc5\xa1ko direkcijo sta vodila Jose Behar in Barbie Insua. Fotografijo so tudi obrezali tako, da se ujema z okvirjem za sliko iz osemnajstega stoletja, ki je objavljen na desni strani originalne izdaje albuma, poleg slike, zraven katere pi\xc5\xa1e \xc2\xbbSelena\xc2\xab, pa je tudi ilustracija nje kot angela nad zvezdami, kar tudi opisuje glavni pomen pesmi \xc2\xbbDreaming of You\xc2\xab. Ameri\xc5\xa1ka izdaja albuma je za umetnostno oblikovanje uporabila bel papir, ki je prekrit z raznimi made\xc5\xbei, zaradi \xc4\x8desar naj bi vse skupaj nakazovalo na staro zgodbo. Znotraj knji\xc5\xbeice sta objavljeni tudi kratka in dolga verzija njenega \xc5\xbeivljenjepisa, ki ju je napisal John Lannert. V knji\xc5\xbeico so vklju\xc4\x8dili tudi besedila vseh \xc5\xa1panskih pesmi, prevedena v angle\xc5\xa1\xc4\x8dino. Na koncu knji\xc5\xbeice je bilo objavljeno sporo\xc4\x8dilo, namenjeno obo\xc5\xbeevalcem, ki je sporo\xc4\x8dalo, da lahko za\xc4\x8dnejo zbirati Selenino uradno trgovsko blago. Japonska verzija albuma in njena umetnostna direkcija sta bili podobni ameri\xc5\xa1ki, le da je bila knji\xc5\xbeica izdana v trdi in mehki vezavi. \xc5\xbdivljenjepis in besedila pesmi so bili prevedeni v japon\xc5\xa1\xc4\x8dino, podobno pa je bilo tudi s korejsko izdajo albuma.\n_START_SECTION_\nIzid\n_START_PARAGRAPH_\nDelo na albumu so po Selenini smrti 31. marca 1995 za nekaj \xc4\x8dasa prekinili. Selena je pred tem povedala, da bo album iz\xc5\xa1el v letu 1994, vendar je v tistem \xc4\x8dasu iz\xc5\xa1el njen album s \xc5\xa1panskimi pesmimi, Amor Prohibido. V intervjujih so jo novinarji in njeni obo\xc5\xbeevalci spra\xc5\xa1evali, kdaj bo iz\xc5\xa1el njen ve\xc4\x8dji album z angle\xc5\xa1kimi pesmimi, vendar na ta vpra\xc5\xa1anja ni nikoli odgovorila. Jose Behar, ki je bil vodja zalo\xc5\xbeb Sony Music Latin in EMI Latin, je zalo\xc5\xbebi EMI Records povedal, da bodo Selena in njena glasbena skupina, Los Dinos, \xc2\xbbod\xc5\xa1li\xc2\xab\xc2\xa0in si poiskali drugo glasbeno zalo\xc5\xbebo, ki bo pripravljena s Seleno posneti ve\xc4\x8dji album z angle\xc5\xa1kimi pesmimi. To je pomagalo pospe\xc5\xa1iti ve\xc4\x8dino odlo\xc4\x8ditev zalo\xc5\xbebe EMI Records glede albuma Dreaming of You. Kot je povedala Selena v intervjuju 20. januarja 1995, so album nameravali uradno izdati nekje v juliju tistega leta. Tri mesece kasneje, po odzivih na Selenino smrt, sta zalo\xc5\xbebi EMI Records in and EMI Latin skupaj izdali album Dreaming of You 18. julija 1995. Album je kmalu dosegel prvo mesto na lestvici U.S. Billboard 200, saj je prodal ve\xc4\x8d kot 331\xc2\xa0000 izvodov v prvem tednu od izida in tako iz lestvice spravil soundtrack filma Pokahontas in takratni album Michaela Jacksona. Vodja zalo\xc5\xbebe EMI Latin je menil, da bo album v prvem tednu od izida prodal okoli 700\xc2\xa0000 izvodov, saj Billboard zgo\xc5\xa1\xc4\x8denk z albumom ni prodajal v trgovinah s popustom ali majhnih prodajalnah, specializiranih za latinsko glasbo. Ko je album s strani glasbenih kritikov prejel v glavnem pozitivne kritike, je pristal na prvem mestu lestvic Billboard Latin Albums in Billboard Latin Pop Albums ter na lestvicah samih ostal skoraj dvesto tednov._NEWLINE_Album je bil prodajan v ve\xc4\x8d kot petnajstih razli\xc4\x8dnih dr\xc5\xbeavah po vsem svetu. V mesecih, ki so sledili izidu albuma, je Selena postala bolje poznana po pesmih\xc2\xa0\xc2\xbbDreaming of You\xc2\xab\xc2\xa0in\xc2\xa0\xc2\xbbI Could Fall in Love\xc2\xab, ki sta na raznih lestvicah in radijih, kjer so predvajali pesmi v angle\xc5\xa1\xc4\x8dini, do\xc5\xbeiveli velik uspeh, \xc5\xa1e posebno na radijih z glasbeno zvrstjo adult contemporary. Album Dreaming of You je samo v Teksasu prodal pol milijona izvodov. Album je bil petintridesetkrat nagrajen s platinasto certifikacijo s strani organizacije Recording Industry Association of America za ve\xc4\x8d kot 3.500.000 prodanih izvodov v prvem letu od izida._NEWLINE_V roku desetih mesecev po izdaji je album Dreaming of You prejel trikratno platinasto certifikacijo. Revija Billboard je singla \xc2\xbbI Could Fall in Love\xc2\xab\xc2\xa0in \xc2\xbbDreaming of You\xc2\xab\xc2\xa0postavila na prvo in drugo mesto njihove lestvice\xc2\xa0\xc2\xbbBillboardovih \xc5\xa1tirideset najbolj\xc5\xa1ih pesmi\xc2\xab. Ob izidu albuma je zalo\xc5\xbeba EMI Latin Records trgovinam potem, ko je album prodal \xc5\xbee 2 milijona izvodov, poslala \xc5\xa1e dodatnih 500\xc2\xa0000 izvodov, zaradi \xc4\x8desar so se manj\xc5\xa1e trgovine, kot na primer Abdelsayed's Counterfeit Factory in manj\xc5\xa1a glasbena trgovina v Providenceu, Rhode Island, zna\xc5\xa1le pod pritiskom obo\xc5\xbeevalcem mehi\xc5\xa1ke glasbe, ki so ukradli ve\xc4\x8d kot 35\xc2\xa0000 izvodov raznih albumov, ve\xc4\x8dinoma Seleninega albuma Dreaming of You. Tatove je policija kasneje na\xc5\xa1la in jih aretirala zaradi zlo\xc4\x8dina. Album je prejel tudi naziv \xc2\xbbnajuspe\xc5\xa1nej\xc5\xa1ega latinskega albuma\xc2\xab\xc2\xa0od albuma Julija Iglesiasa, 1100 Bel Air Place, prvega latinskega glasbenega albuma s pesmimi v angle\xc5\xa1\xc4\x8dini._NEWLINE_Julija 1995 je album Dreaming of You postal eden izmed petih Seleninih albumov, ki so pristali med prvimi desetimi albumi na lestvici Billboard Top 50 Latin Albums, kjer je ta album dosegel prvo mesto. Album sam je do danes dosegel ve\xc4\x8d dose\xc5\xbekov na lestvicah, med drugim je postal prvi glasbeni album z ve\xc4\x8dino \xc5\xa1panskih pesmi, ki se je uvrstil na prvo mesto glasbene lestvice Billboard 200 in s tem Selena prva latinska glasbenica, ki ji je to uspelo. Dve leti po Selenini smrti sta albuma Dreaming of You in Siempre Selena zasedla tretje in \xc4\x8detrto mesto na lestvici Billboard Top 50 Latin Albums. Album Dreaming of You je v Kanadi za 50\xc2\xa0000 prodanih izvodov prejel zlato certifikacijo.\n_START_SECTION_\nSingli\n_START_PARAGRAPH_\nZalo\xc5\xbeba EMI Latin je izdala glavni singl iz albuma,\xc2\xa0\xc2\xbbDreaming of You\xc2\xab, 14. avgusta 1995. Pesem je zasedla deveto mesto na lestvicah U.S. Billboard Hot Singles Recurrents in U.S. Billboard Latin Pop Airplay. Singl se je na lestvicah v ve\xc4\x8dini dr\xc5\xbeav, kjer je iz\xc5\xa1el, uvrstil med prvih deset ali dvajset pesmi na lestvici. 28. avgusta tistega leta je iz\xc5\xa1la tudi pesem\xc2\xa0\xc2\xbbTechno Cumbia\xc2\xab, ki je dobila naziv B-strani pesmi \xc2\xbbDreaming of You\xc2\xab, z dodatnimi remiksi. Pesem\xc2\xa0\xc2\xbbI Could Fall in Love\xc2\xab\xc2\xa0je postala drugi uradni singl iz albuma in je iz\xc5\xa1la 17. oktobra 1995, istega dne pa sta zalo\xc5\xbebi tudi ponovno izdali singl\xc2\xa0\xc2\xbbT\xc3\xba S\xc3\xb3lo T\xc3\xba\xc2\xab. Pesem \xc2\xbbI Could Fall in Love\xc2\xab\xc2\xa0je zasedla drugo mesto na lestvici U.S. Billboard Hot Latin Tracks, singl pa se je uvrstil tudi med prvih deset ali dvajset pesmi v drugih dr\xc5\xbeavah ter zasedel deseto mesto na lestvici New Zealand Album Charts 22. oktobra 1995, kjer je ostal \xc5\xa1e osem mesecev. Pesem je postala tudi \xc2\xbbnajvi\xc5\xa1je uvr\xc5\xa1\xc4\x8deni singl v angle\xc5\xa1\xc4\x8dini\xc2\xab\xc2\xa0na lestvici Hot Latin Tracks._NEWLINE_Pesem\xc2\xa0\xc2\xbbI'm Getting Used To You\xc2\xab\xc2\xa0je, ko je iz\xc5\xa1la 26. novembra 1995, postala \xc4\x8detrti singl iz albuma in takoj po izidu zasedla sedmo mesto na lestvici U.S. Billboard Bubbling Under Hot 100 Singles v ve\xc4\x8dini drugih dr\xc5\xbeav, kjer je iz\xc5\xa1la, pa se je uvrstila med prvih dvajset pesmi na lestvici. Pesem\xc2\xa0\xc2\xbbEl Toro Relajo\xc2\xab\xc2\xa0je postal prvi singl iz albuma, ki je kot singl 24. decembra 1995 iz\xc5\xa1el samo v Mehiki, v Zdru\xc5\xbeenih dr\xc5\xbeavah Amerike pa je iz\xc5\xa1el kot promocijski singl. Singl se je uvrstil na \xc5\xa1tirinajsto mesto lestvice U.S. Billboard Latin Regional Mexican Airplay in med prvih dvajset pesmi na lestvici Billboard Hot Latin Tracks. Pesem\xc2\xa0\xc2\xbbSukiyaki\xc2\xab\xc2\xa0je postal prvi singl iz albuma, ki je 8. januarja 1996 iz\xc5\xa1el samo na Japonskem, kjer je nasledil singla \xc2\xbbDreaming of You\xc2\xab\xc2\xa0in \xc2\xbbI Could Fall in Love\xc2\xab. Singla\xc2\xa0\xc2\xbbGod's Child (Baila Conmigo)\xc2\xab\xc2\xa0in\xc2\xa0\xc2\xbbCaptive Heart\xc2\xab\xc2\xa0sta iz\xc5\xa1la samo v Zdru\xc5\xbeenem kraljestvu, in sicer na za\xc4\x8detku januarja 1996. Ta dva singla sta postala zadnja singla iz albuma. Pesem \xc2\xbbT\xc3\xba S\xc3\xb3lo T\xc3\xba\xc2\xab\xc2\xa0je leta 1996 prejela nagrado Tejano Music Award v kategoriji za \xc2\xbbpesem leta\xc2\xab, medtem ko je pesem \xc2\xbbI Could Fall in Love\xc2\xab\xc2\xa0prejela nagrado Tejano Music Award za \xc2\xbbtejansko sodelovanje leta\xc2\xab. Ob petnajsti obletnici Selenine smrti je Popmatters dejal, da so \xc5\xa1e najve\xc4\x8dji obo\xc5\xbeevalci angle\xc5\xa1ke glasbe, ki ne poznajo Seleninega imena, \xc5\xbee sli\xc5\xa1ali za uspe\xc5\xa1nice, kot sta \xc2\xbbDreaming of You\xc2\xab\xc2\xa0in \xc2\xbbI Could Fall in Love\xc2\xab, saj se pesmi spominjajo iz \xc4\x8dasov, ko so bile popularne, ali pa jih celo \xc5\xa1e vedno poslu\xc5\xa1ajo. Singla \xc2\xbbDreaming of You\xc2\xab\xc2\xa0in \xc2\xbbI Could Fall in Love\xc2\xab\xc2\xa0sta si prislu\xc5\xbeila naziv \xc2\xbbnajbolje prodajanih singlov\xc2\xab, ki ju je izdala zalo\xc5\xbeba EMI Records v prvem \xc4\x8detrtletju leta 2005. Ob koncu tedna 9. aprila tistega leta sta se pesmi ponovno pri\xc4\x8deli pojavljati na vrhu lestvic."